Írske nízkonákladové aerolínie Ryanair dnes a vo štvrtok zrušia vyše 300 letov denne zo štandardných 2400 kvôli štrajku časti zamestnancov Ryanairu za lepšie pracovné podmienky.
Palubný personál v Portugalsku, Belgicku a Španielsku vyhlásil 48-hodinový štrajk na 25. a 26. júla, v Taliansku zároveň bude štrajk jednodňový a uskutoční sa len dnes.
Írska firma uviedla, že o zrušení ich letu informovala esemeskou alebo e-mailom do 50-tisíc zákazníkov. Majú nárok na vrátenie peňazí, alebo si môžu rezervovať náhradný let.
Odbory okrem iného požadujú, aby sa pracovné zmluvy v Európe riadili miestnymi zákonmi, nie iba írskym právom, ako je to teraz.
Chcú tiež, aby všetci pracovníci mali rovnaké podmienky bez ohľadu na to, či sú priamymi zamestnancami aerolínii, alebo sú najatí prostredníctvom agentúr. Vedenie firmy argumentuje, že pracovné podmienky sú často lepšie ako u konkurencie.
Letecká spoločnosť Ryanair lieta do 37 krajín vrátane Slovenskej republiky. Z hľadiska počtu prepravovaných cestujúcich je európskou jednotkou, vlani ich služieb využilo do 130 miliónov cestujúcich.
Vlani v decembri sa firme podarilo odvrátiť rozsiahle štrajky, keď sa prvýkrát vo svojej 32-ročnej histórii rozhodla uznať odborové zväzy. Od tej doby však nedokáže s množstvom z nich uzavrieť dohody o pracovných podmienkach.